ธปท.เตรียมออกมาตรการดัดหลังเก็งบาท
ธปท.รอประกาศมาตรการปรามนักเก็งกำไรผ่านตลาดตราสาร แก้เงินบาทแข็งค่า
25 เม.ย. 2556

ธปท.รอประกาศมาตรการปรามนักเก็งกำไรผ่านตลาดตราสาร แก้เงินบาทแข็งค่า
แหล่งข่าวจากธนาคารแห่งประเทศไทย (ธปท.) เปิดเผยว่า ธปท.กับกระทรวงการคลังได้หารือมาตรการแก้ไขปัญหาค่าเงินบาทแข็งค่าแล้วโดยจะใช้มาตรการจากเบาไปหาหนัก เพื่อไม่ให้เกิดผลกระทบข้างเคียง หนึ่งในมาตรการที่จะประกาศในเร็วๆ นี้คือ การกำหนดระยะเวลาการถือครองตราสารหนี้หากขายออกก่อนกำหนดเวลา จะเก็บค่าธรรมเนียมเป็นขั้นบันได หากถือครองสั้นก็จะโดนเก็บค่าธรรมเนียม แต่หากถือยาว ไม่ต้องเสียค่าธรรมเนียม
แหล่งข่าว เปิดเผยว่า วิธีการเก็บค่าธรรมเนียมการถือครองตราสารหนี้จะเก็บผ่านธนาคารที่เป็นคัสโตเดียน (ศูนย์รับฝากใบหุ้น) ซึ่ง ธปท.ได้กำหนดให้มีการลงทะเบียนนักลงทุนต่างชาติที่นำเงินเข้ามาซื้อตราสารไว้ก่อนหน้านี้แล้ว ดังนั้นมาตรการนี้จะประกาศแล้วมีผลบังคับใช้ทันที
“อัตราค่าธรรมเนียมที่เรียกเก็บ ธปท.จะไม่เก็บสูงจนทำให้ตลาดแตกตื่น เกิดเงินไหลออกหรือตลาดหุ้นตก แต่เก็บเพื่อปรามนักเก็งกำไรว่าเราไม่ต้องการให้มีการเก็งกำไรค่าเงินผ่านตลาดพันธบัตร” แหล่งข่าวเปิดเผย
น.ส.อริยา ติรณะประกิจ รองกรรมการผู้จัดการ สมาคมตลาดตราสารหนี้ไทย ระบุว่า ที่ผ่านมาการเข้ามาลงทุนในตลาดตราสารหนี้จะไม่มีการเก็บค่าธรรมเนียม หากนักลงทุนที่เข้ามาซื้อตราสารหนี้แล้วถือไม่ครบกำหนดตามอายุตราสาร แต่จะเก็บภาษีกำไรจากเงินลงทุนซึ่งเสียในอัตรา 15% แต่ก็ไม่ใช้เสียทั้งหมดเพราะจะขึ้นอยู่กับอนุสัญญญาภาษีซ้อนกับประเทศต่างๆด้วยซึ่งบางครั้งอาจไม่เสียเลยก็ได้ อย่างไรตาม หากมีมาตรการจริงจะทำให้นักลงทุนเทขายตราสารหนี้ระยะสั้นเพื่อนำเงินออกก่อนมาตรการจะมีผลบังคับใช้